Vacanta+in+timpul+verii

=Destinatii exotice - Vacanta la umbra palmierilor=

Plaja, mare, soare. Acesta ar fi amestecul perfect pentru o vacanta de vis, eventual condimentat cu un cocktail multicolor si rece. Dincolo de locurile comune, indiferent de tara in care se afla - adica plaje banale, impresurate de mici chioscuri cu suc, inghetata si bere -, exista de-a lungul meridianelor si de-a latul paralelelor pamantului o sumedenie de plaje cu adevarat sublime, petice de nisip ce se lasa mangaiate de vegetatia exotica, la marginea carora oameni de isprava au ridicat hoteluri in care linistea, bunul-gust si mancarea rafinata ne transforma concediul in zile de neuitat. O vacanta perfecta ar insemna, pentru amatorii de bronz aramiu si inot in valuri, inclusiv cateva ore pe zi de shopping printre cele mai in voga branduri, restaurante in care cina echivaleaza cu savurarea celor mai rafinate bucatarii, stropite cu vinuri selecte, o viata de noapte in cluburi moderne, ba chiar cursuri de golf sau de yachting. Evident ca pretul face diferenta intre aceste locatii de vacanta, si asta se vede inclusiv din faptul ca multe curse de avion costa semnificativ daca destinatia este una exotica, ca o noapte de cazare in hoteluri ale caror paturi au cearsafuri impecabile ajunge la 200-300 de euro, dar si din faptul ca masajul pe plaja sau perechea de ochelari de soare inscriptionata discret cu cel mai tare brand al momentului costa mult peste pretul unui bilet de la sindicat in Saturn. Asadar, locurile alese de noi pentru concediu nu sunt ieftine, dar isi merita banii cu prisosinta.

Castelo (Albufeira, Portugalia) In sudul Portugaliei poate fi descoperit cel mai pitoresc litoral din intreaga Europa, in tinutul cunoscut sub numele de Algarve. Plajele Albufeira sunt, cu siguranta, unice prin peisajele in care barcile pescarilor, viu colorate, sau stancile ce tulbura calmul nisipului convietuiesc dintotdeauna. Din toata coasta, plaja Castelo iese in evidenta prin cele mai dramatice formatiuni stancoase ce insotesc tarmul, iar micile golfuri fac din acest loc un adevarat rai, ferit din calea vanturilor care au distrus multe din plajele Portugaliei.
 * Aeroport: Faro International
 * Hoteluri recomandate: - Grand Real Santa Eulalia Resort & Hotel Spa Praia de Santa Eulália - Sheraton Algarve Hotel, Praia da Falesia

China Beach (Danang, Vietnam) Amplasata in apropierea unuia dintre cele mai luxoase hoteluri din Vietnam - Furama, Danang -, China Beach este unul dintre cele mai bune exemple de renastere a turismului mondial. Cu zeci de ani in urma, plaja era folosita de Viet Cong ca baza militara in celebrul razboi. In doar cateva luni, vietnamezii au perforat pur si simplu Muntii de Marmura din apropiere creandu-si tunele si cai secrete de acces. Astazi, plaja este una dintre cele mai spectaculoase locatii de turism ale Asiei, in urma eforturilor Comitetului Popular din Danang. Nisipuri fine se intind pe zeci de kilometri, iar barcutele rotunde tipic vietnameze sunt doar una dintre posibilitatile de distractie preferate de surferi.
 * Aeroport: Danang
 * Hotel recomandat: Furama Resort

Grace Bay (Providenciales, Insulele Turks & Caicos - Indiile de Vest Britanice) Turks si Caicos, un ciorchine de 40 de insule, cele mai multe nelocuite, sunt vestite pentru apa incredibil de limpede, nisipul alb precum faina si soarele omniprezent. Companiile aeriene au inceput deja sa introduca zboruri directe catre Providenciales, cea mai mare dintre insule, si asta dintr-un motiv simplu: din ce in ce mai multi turisti descopera frumusetea locurilor. Printre activitatile preferate ale celor care vin aici se numara pescuitul, scufundarile sau navigatia.
 * Aeroport: Providenciales
 * Hotel recomandat: Grace Bay Club

Las Minitas (Casa de Campo, Republica Dominicana) Desi aflate ceva mai departe de Europa, plajele din Republica Dominicana merita orice efort pentru a deveni destinatie de vacanta. Dincolo de atmosfera, peisaje, soare, plaja Las Minitas e renumita pentru cea mai bogata oferta de activitati distractive. In plus, terenurile de golf si cursurile de calarie sunt la mare cautare. Aici exista si La Palapa, o zona dedicata in exclusivitate copiilor, supravegheati indeaproape de personal specializat. Un mic ajutor pentru adultii care vor sa se bucure in liniste de cele mai sofisticate saloane private de masaj.
 * Aeroport: La Romana
 * Hotel recomandat: Casa de Campo

Main Beach (East Hampton, New York, SUA) Aici puteti avea oricand sansa sa dati nas in nas cu vreuna dintre celebritatile Hollywoodului. La capitolul distractie, se spune ca Main Beach are variante pentru oricine, indiferent de gusturi, sex, varsta sau orice alt criteriu. Localnicii din New York care stiu sa aprecieze o plaja exotica sunt in fiecare weekend abonati la un loc in Main Beach. Daca vizitati coasta de est a SUA, East Hampton poate fi unul dintre locurile de pe harta de vacanta.
 * Aeroport: JFK International si LaGuardia International din New York; Newark International din New Jersey
 * Hoteluri recomandate: - 1770 House; - Baker House 1650

Pink Sands (Insulele Harbour, Bahamas) O plaja intinsa pe aproximativ cinci kilometri, cu nisipuri pur si simplu roz, reprezinta cea mai atractiva zona a Insulelor Harbour din Bahamas. Aici a fost ridicat si complexul de lux Pink Sands, format din 25 de vile multicolore, insirate de-a lungul coastei. Casutele sunt construite prin inglobarea unor elemente de arhitectura indiana sau marocana, mobila e realizata din lemn de tec, iar ferestrele se deschid larg catre ocean. Complexul este, de asemenea, dotat cu piscina, trei terenuri de tenis, o sala de gimnastica si cu bar-restaurant pe plaja.
 * Aeroport: Nassau International
 * Hotel recomandat: Pink Sands

South Beach (Miami, Florida, SUA) South Beach are aproximativ 100 de kilometri si este cunoscuta ca unul dintre cele mai in voga locuri de distractie din lume in zona tropicala. La moda sunt parasailingul, yachtingul si scufundarile, completate cu o viata de noapte cu adevarat intensa si prelungita pana la rasarit. Hotelurile si restaurantele sunt, fara exceptie, luxoase, iar magazinele acopera o gama incredibil de larga, de la ultimele creatii ale marilor designeri de moda pana la cele in care poti gasi preparate culinare din toate colturile lumii.
 * Aeroport: Miami International
 * Hoteluri recomandate: - The Ritz Carlton; - The Shore Club

Bahia Beach (Trancoso, Brazilia) Trancoso a inceput sa castige teren in ultima vreme datorita peisajului si multitudinii de optiuni de care se bucura vizitatorii. Orasul este micut, iar descendentii populatiei originare, indienii Pataxos, inca locuiesc aici. In piata centrala din Trancoso, care prinde viata noaptea, cand se amesteca acolo turistii si localnicii, se afla Biserica Sfantul Ioan, a doua ca vechime din Brazilia. Una dintre principalele atractii o constituie terenul de golf, primele noua gauri ale acestuia fiind localizate in padurea tropicala, iar ultimele noua - de-a lungul ametitoarelor tarmuri stancoase de deasupra Oceanului Atlantic.
 * Aeroport: Porto Seguro International
 * Hotel recomandat: Club Med Trancoso

Bondi Beach (Sydney, Australia) Bondi Beach, situata pe coasta de est a Australiei, este una dintre cele mai populare plaje de pe continent, asta si datorita distantei scurte ce o separa de Sydney. O serie de evenimente organizate anual fac din Bondi Beach o destinatie pe care o poti vizita oricand: Flickerfest, un scurt festival de film care se desfasoara in ianuarie, Ziua Mondiala a Mediului, in iunie, si un maraton in august, care anul trecut a strans la start peste 60.000 de alergatori. Plaja ofera conditii minunate atat pentru surfing, cat si pentru plimbari de-a lungul coastei, in timp ce cateva dintre cele mai cunoscute hoteluri din Sydney se afla la numai o aruncatura de bat.
 * Aeroport: Sydney International
 * Hotel recomandat: Swiss-Grand Resort & Spa

Nueva Andalucia (Puerto Banus, Spania) Situata in vestul statiunii Marbella, din sudul Spaniei, localitatea Puerto Banus este, asa cum sugereaza si numele, un mic port intesat cu yachturi luxoase, cat e vara de lunga, si impodobit cu terase, restaurante, cluburi de noapte, discoteci si piano-baruri. Magazinele cu produse de lux sunt si ele in topul preferintelor celor care poposesc aici, atunci cand se satura de admirat peisajul muntos ce apara parca oraselul de aglomeratia din restul statiunilor. Punctele de atractie sunt totusi cele patru golfuri, cu ape extrem de calme, nisip fin si suficient spatiu pentru a nu te simti inghesuit de sezlongul vecinului.
 * Aeroport: Málaga International
 * Hoteluri recomandate: - Hotel Pyr; - Marbella Club Hotel Golf Resort & Spa

Wailea Beach (Insula Maui, Hawaii, SUA) Fara indoiala, Arhipelagul Hawaii nu are nevoie de prea multe prezentari. Exista insa aici o portiune de plaja cu nisip fin, marginit de bucati de lava, pe care cunoscatorii o cauta in fiecare vacanta. Este Wailea Beach, pe Insula Maui, iar motivul pentru care este atat de apreciata e linistea, fiindca poti face plaja sau inota fara sa fii deranjat de muzica asurzitoare a boxelor sau de claxoanele masinilor. Apa oceanului este limpede precum cea de izvor, valurile sunt adesea uriase, perfecte pentru surfing, fara a depasi limitele agreate de incepatori. „Piesa de rezistenta“ este insa asfintitul unic ce poate fi savurat din cele cateva hoteluri amplasate de-a lungul tarmului.
 * Aeroport: Honolulu International, via Kahului/Kapalua
 * Hoteluri recomandate: - The Fairmont Kea Lani; - The Four Seasons Resort; - The Grand Wailea